Гомельхлебапрадукт

**«Гомельхлебапрадукт»** — дзяржаўнае зернеперапрацоўчае прадпрыемства Беларусі, заснаванае ў 1917 годзе. На 2015 г. улучаў: млынзавод з цэхам для вытворчасьці жытняй і пшанічнай мукі, манных крупаў; аўтаматызаваную вытворчасьць сутачнай магутнасьцю ў 530 тонаў рассыпных камбікармоў і 220 тонаў грануляваных камбікармоў; цэх для вытворчасьці аўсянай, грэчневай і пярловай крупы, гароха, кашаў і крупяных шматкоў хуткага прыгатаваньня.

## Мінуўшчына
На пачатку 1917 г. на месцы крупазавода працаваў купецкі млын для вытворчасьці шатраванай мукі магутнасьцю на 10 тонаў за суткі. У выніку пераабсталяваньня 1926—1927 гадоў вытворчасьць вырасла да 35 тонаў за суткі. Суседні млын пераабсталявалі на выпрацоўку аўсянай і ячнай мукі. Тамсама пазьней паставілі крупадзёрку для перапрацоўкі грэчкі ў крупы. У 1934 годзе побач пабудавалі млын 3-гатункавага памолу магутнасьцю ў 100 тонаў за суткі з элеватарам ёмістасьцю на 8 тыс. тонаў, што зрабіла крупазавод найбольшым у Беларусі. Пасьля пераабсталяваньня 1936—1937 гадоў крупазавод штодня перапрацоўваў па 105 тонаў аўса (50 т), грэчкі (40 т) і ячменю (15 т). У 1947 годзе пачалі ўзьвядзеньне жалезабэтоннага элеватара з прыбудовай у 1962—1967 гадах трох сіласных карпусоў. У 1949 годзе прадпрыемства перайшло да перапрацоўкі толькі грэчкі з сутачнай магутнасьцю вытворчасьці ў 35 тонаў. У 1958 годзе, пасьля давядзеньня вытворчай магутнасьці да 180 тонаў за суткі, Гомельскі камбінат хлебапрадуктаў (КХП) упершыню ў СССР ужыў гідратэрмічную апрацоўку грэчкі, пры якой пад узьдзеяньнем цяпла і пары выраблялі хуткаразварвальныя крупы. У 1964 годзе ўвялі ў дзеяньне 2-сэкцыйны млын магутнасьцю ў 180 тонаў пшаніцы і 100 тонаў жыта за суткі. У 1996 годзе камбінат ператварылі ў Гомельскае вытворчае аб’яднаньне хлебапрадуктаў. 31 сьнежня 1999 году прадпрыемства атрымала сучасны назоў — ААТ «Гомельхлебапрадукт», якому падпарадкавалі Рагачоўскае хлебапрыёмнае прадпрыемства. У 2007 годзе далучылі Навабеліцкі КХП. Адначасна пачалі пераабсталяваньне крупянога цэху Гомельскага КХП, магутнасьць якога перавысіла 38 тыс. т за год, што зрабіла крупазавод найбольшым у Беларусі.

У 2009—2010 гадах на Навабеліцкім КХП збудавалі 2 сушылкі на 17 тыс. тонаў збожжа. У 2010 годзе да «Гомельхлебапрадукт» далучылі сельскагаспадарчае прадпрыемства «Андрэеўка-Агра» (Буда-Кашалёўскі раён, Гомельская вобласьць). На сьнежань 2011 году «Гомельхлебапрадукт» улучаў: млынзавод для вытворчасьці жытняй і пшанічнай мукі, манных крупаў; камбікормавую вытворчасьць магутнасьцю ў 520 тонаў за суткі рассыпных камбікармоў з аўтаматызаваным дазаваньнем і 220 тонаў за суткі грануляваных камбікармоў; цэхі для вытворчасьці аўсяных, грэцкіх і ячных крупаў; цэхі для вытворчасьці гароха, кашаў хуткага прыгатаваньня і крупяных шматкоў; жывёлагадоўча-расьлінаводчае прадпрыемства «Андрэеўка». У 2011 г. Гомельскі КХП нарыхтаваў 17,5 тыс. тонаў грэчкі. 90% грэчкі пайшло на ўнутраны рынак. Навабеліцкі КХП перапрацаваў 110 тыс. тонаў збожжа, зь якіх 70 тыс. т паступіла пасьля збору ўраджая. У 2011 г. на Навабеліцкім КХП дадаткова пабудавалі 10 сушылак, што павысіла ёмістасьць для захоўванья збожжа з 20 тыс. т да 48 тыс. тонаў.

## Крыніцы

Катэгорыя:Арганізацыі Гомля
Катэгорыя:Беларускія харчовыя кампаніі
Катэгорыя:Прадпрыемствы Беларусі
Катэгорыя:Зьявіліся ў 1917 годзе